# Tony DiStefano

Anthony Joseph DiStefano Jr., conegut com a Tony DiStefano (Bristol, 6 de febrer de 1957), és un antic pilot professional de motocròs nord-americà. Va competir als Campionats AMA de motocròs entre el 1973 i el 1981 i en va ser tres vegades campió a la cilindrada dels 250cc. A banda, el 1975 va guanyar la darrera edició de la Inter-AMA. El 1999 va ser incorporat a l'AMA Motorcycle Hall of Fame i el 2009 va rebre el premi Edison Dye a la trajectòria.

## Biografia

Fill del propietari d'una botiga de motocicletes, DiStefano en va començar a conduir a una edat primerenca. Va començar la seva carrera professional el 1973 amb una ČZ privada. Durant la temporada de 1974 va liderar el campionat AMA de 500cc durant la major part de l'any, fins que una lesió el relegà al segon lloc final darrere de Jimmy Weinert. Un cop acabada la temporada, DiStefano fou seleccionat per l'AMA per a integrar la selecció dels Estats Units al Motocross des Nations, al costat de Weinert, Brad Lackey i Jim Pomeroy. L'equip va acabar en un sorprenent segon lloc, el millor resultat que havia aconseguit mai un equip americà a la prova, en uns moments en què els pilots nord-americans eren tinguts encara per menys experimentats que els seus rivals europeus.
Els seus bons resultats li van valdre un contracte amb l'equip de motocròs amb suport de fàbrica de Suzuki als Estats Units. Amb aquest equip va guanyar tres campionats AMA de 250cc consecutius entre el 1975 i el 1977. El 1975, a més, va guanyar amb autoritat la Inter-AMA de 250cc després d'imposar-se a les tres curses del campionat, esdevenint així el segon pilot nord-americà, després de Jim Pomeroy, a guanyar un esdeveniment de categoria internacional.
El 1977, al costat de Steve Stackable, Kent Howerton i Gary Semics, DiStefano va tornar a representar els Estats Units al Motocross des Nations i al complementari Trophée des Nations. L'equip de 1977 va aconseguir sengles segons llocs a ambdues proves, celebrades respectivament a França i els Països Baixos.
A finals de 1979, DiStefano es va lesionar greument l'ull en un accident mentre treballava en la construcció d'habitatges. Tot i estar gairebé cec d'un ull, va protagonitzar una agosarada tornada a les curses, però les lesions van començar a passar-li factura i es va haver de retirar de les competicions un cop acabada la temporada de 1981. Va continuar, però, implicat en l'esport i el 1982 va fundar una escola de motocròs per a pilots joves. El 1988, mentre practicava en un circuit a Nova Jersey, va caure i va patir una fractura de columna que el va deixar paralític. Actualment, Tony DiStefano continua formant pilots a les seves escoles de motocròs i viatjant pels Estats Units.

## Palmarès
### Títols per any

| Any | Equip | Campionat | Classe |
| 1975 | Suzuki | Inter-AMA | 250cc |
| 1975 | Suzuki | AMA Motocross | 250cc |
| 1976 | Suzuki | AMA Motocross | 250cc |
| 1977 | Suzuki | AMA Motocross | 250cc |

## Referències

* 1 2 3 4 5 «Tony DiStefano at the Motorcycle Hall of Fame» (en anglès). motorcyclemuseum.org. [Consulta: 10 novembre 2018].
* ↑ «Tony DiStefano career statistics» (en anglès). racerxonline.com. [Consulta: 10 novembre 2018].
* ↑ «Edison Dye Motocross Lifetime Achievement Award Recipients» (en anglès). glenhelen.com, 2022. [Consulta: 10 agost 2020].
* 1 2 «Tony D - Enjoying the Good Life» (en anglès). American Motorcyclist. AMA, vol. 30, núm. 1, 1-1976. ISSN: 0277-9358 [Consulta: 10 novembre 2018].
* 1 2 «Can You Name Every American MXDN Team Since 1972» (en anglès). motocrossactionmag.com, 26-09-2012. [Consulta: 29 març 2020].
* ↑ «Inter-AMA Motocross Records» (en anglès). American Motorcyclist. AMA, 1982 [Consulta: 10 novembre 2018].
* ↑ Harrison, Greg «The First Sixty Years: An Illustrated History of the American Motorcyclist Association» (en anglès). American Motorcyclist. AMA, 1984 [Consulta: 6 juliol 2019].

## Enllaços externs

* Web de la seva escola de motocròs (anglès)
Campions AMA de motocròs 450$^1$ :
1972 - Jones
1973 - Jones
1974 - Jones
1975 - DiStefano
1976 - DiStefano
1977 - DiStefano
1978 - Hannah
1979 - Hannah
1980 - Howerton
1981 - Howerton
1982 - Hansen
1983 - Bailey
1984 - Johnson
1985 - Ward
1986 - Johnson
1987 - Johnson
1988 - Ward
1989 - Stanton
1990 - Stanton
1991 - Bayle
1992 - Stanton
1993 - Kiedrowski
1994 - LaRocco
1995 - McGrath
1996 - Emig
1997 - Emig
1998 - Henry
1999 - Albertyn
2000 - Carmichael
2001 - Carmichael
2002 - Carmichael
2003 - Carmichael
2004 - Carmichael
2005 - Carmichael
2006 - Carmichael
2007 - Langston
2008 - Stewart
2009 - Reed
2010 - Dungey
2011 - Villopoto
2012 - Dungey
2013 - Villopoto
2014 - Roczen
2015 - Dungey
2016 - Roczen
2017 - Tomac
2018 - Tomac
2019 - Tomac
2020 - Osborne
2021 - Ferrandis
2022 - Tomac
2023 - Lawrence
2024 - Sexton :
$^1$Del 1972 al 2005 era el Campionat AMA de motocròs 250cc, MX del 2006 al 2008. :